**330 – Barddoniaeth Bl.10 ac 11**

*Beirniadaeth Rhys Iorwerth*

Dim ond wyth ymgais a gyrhaeddodd y Porth, sy’n nifer siomedig iawn. Rydw i’n gwybod bod yna alwadau o bob cyfeiriad ar athrawon a disgyblion, a bod y blynyddoedd yma’n rhai pwysig yn academaidd. Ond dyma oedran hollbwysig hefyd yn natblygiad creadigol pobl ifanc ac fe fyddwn i wedi disgwyl i fwy nag wyth o ddisgyblion yng nghanol eu harddegau fod eisiau ennill tlws Ysgol Farddol Caerfyrddin. Tybed ydi prif wobrau llenyddol yr Urdd yn denu rhai o ddoniau gorau’r oedran yma ar draul y categorïau i flynyddoedd unigol? Ynteu ai rhyw reswm arall sy’n gyfrifol am y diffyg cystadlu? Beth bynnag, dyma bwt am bob un a roddodd gynnig arni, gan ddiolch iddyn nhw am eu gwaith.

**NÊST:** Cerdd am olwyn ddŵr Melin Heli Caeriw, yn disgrifio’r prysurdeb a fu ar y naill law, a llonyddwch yr olwyn heddiw ar y llall. Yn wir, y cyferbynnu hwnnw ydi holl sail y gerdd, ac mewn mannau mae’n grefftus – sŵn y lli a’r tawelwch, y bwrlwm a’r diffyg melinwyr. Ac mae’r gerdd yn cloi drwy egluro mai plant ac ymwelwyr sydd yma bellach, yn hytrach na blawd a bara. Cerdd syml sy’n ein hatgoffa bod oesau’n dod ac yn darfod.

**MAELCHION:** Y *London Eye* ydi’r olwyn yn y gerdd hon – fel y datgelir yn y llinell glo. Awgrymir hynny hefyd yn y rhagymadrodd, ond dydw i ddim yn argyhoeddedig bod angen y rhagymadrodd hwnnw; mae’n well gadael i eiriau’r gerdd ei hun wneud y gwaith, os ydi hynny’n bosib! Mae’n gerdd ddigon di-ffws mewn mydr ac odl, wedi’i sgwennu yn y person cyntaf o safbwynt yr olwyn ei hun. Fy hoff ddarn ohoni oedd y llinell “podiau fel perlau pefr”. Yn ogystal â’r cyflythrennu, dyma ffordd gofiadwy o ddisgrifio’r capsiwls yn symud drwy’r awyr ac yn adlewyrchu golau’r haul.

**DIM FFUGENW OND RHIF AELODAETH 21106650:** Disgrifiad o gystadleuydd mewn rhyw fath o gêm olwyn ffortiwn ar deledu. Mae gan y bardd ddawn weledol dda – gyda geiriau fel “lliwiau” a “fflachio” a “disglair” a “golau” yn rhoi tipyn o undod delweddol i’r gerdd. Ac mae’n cyfleu’r tensiwn yn dda mewn mannau hefyd – “llygaid... fel cyllyll yn fy nhrywanu”. Y diweddglo sydd fymryn yn wan efallai – rydw i’n credu bod y bardd yn ceisio dweud rhywbeth wrthyn ni ar ôl i’r cystadleuydd ennill, ac yn ceisio cyflwyno rhyw fath o neges wrth awgrymu mai dim ond “megis dechrau” y mae’r gêm go iawn. Ond doeddwn i ddim cweit yn gallu deall beth yn union oedd y neges hon. Ymddiheuriadau os mai’r beirniad sy’n dwp!

**HAF:** Un o olwynion y pyllau glo a gawson ni gan y bardd hwn. Ac mae’n mynd ati i olrhain yn ddeheuig gylch oes yr olwyn honno – o’r adeg pan oedd hi’n creu cymdeithas a gwaith hyd at effaith ddinistriol damweiniau a chau’r pyllau ar y gymuned. Cawn wedyn gyfeiriad at glefydau cyn cloi’n ddigon iasol wrth ddisgrifio sut mae’r olwyn yn dal i sefyll “yn gadarn ... atseiniau’r gorffennol, arswydo’r absennol”. Fy mhrif gyngor i HAF fyddai iddi geisio amrywio mymryn ar natur y brawddegau. Mae’r holl ddweud yma mewn brawddegau byr, stacato, ac er bod hynny’n aml yn gallu bod yn effeithiol mewn barddoniaeth, mae’n dda cael ychydig o amrywiaeth hefyd. Ond mae’n amlwg bod tipyn o feddwl y tu ôl i’r gerdd hon, o ran ei strwythur a’i chronoleg, wrth i’r bardd geisio cwmpasu holl hanes y pyllau glo mewn ffordd gynnil.

**BILW:** Mae’r bardd yma i’w ganmol am feddwl am drosiad estynedig ac am lwyddo i lunio cerdd gyfan yn seiliedig ar y trosiad hwn, sef bochdew yn gaeth i’w olwyn mewn caets. Ac mae hynny’n adlewyrchu’r ffordd mai symud ar olwyn debyg iawn, yn drosiadol, yr ydan ninnau yn ein bywydau bob dydd. Rydw i’n hoffi’r ffordd y mae’r bardd yn awgrymu mai’r olwyn ei hun sy’n llywodraethu’r troi, yn hytrach na’r bochdew. Ac mae’r cyfan wedi’i ddweud ar fydr ac odl digon crefftus, tra bo’r diweddglo delweddol hefyd yn gryf. Da iawn.

**TRWYN COCH:** Dyma fardd dawnus yn sicr – mae hynny’n gwbl amlwg. Ac un enigmatig hefyd. Olwyn ffair sydd yma, a chawn ddisgrifiadau ehangach o’r ffair ei hun a rhyw stori sy’n weddol arswydus ei naws, wrth i’r bardd ddisgrifio’r olwyn cyn symud ymlaen at y clown yn ei babell a hanes y “ferch deuddeg oed”. Mae yma ddweud soffistigedig a geirio cofiadwy – “yn denu’r blaidd i’r cig. Yn denu’r clown i’r ffair” / “y carchar clir”/ “Yn teimlo fel gwastraff - / cinio dydd Sul y noson gynt”. Ac mae’r awdur yn gallu amrywio’i frawddegau a’i rhythmau, ac wedi deall gofynion y mesur rhydd. Dwy brif feirniadaeth sydd gen i. Yn sicr, mae TRWYN COCH yn llwyddo i greu awyrgylch aflonydd, annymunol, ac mae’n ceisio dweud rhywbeth fan hyn. Ond mae *union* ystyr y gerdd a’r hyn sy’n digwydd yn y ffair yn fymryn o ddirgelwch i mi. Mae amwysedd ac ychydig o dywyllwch i’w groesawu mewn cerddi o dro i dro. Ond yn fy marn i, roedd angen ychydig mwy o help ar y darllenydd yn yr achos hwn. Ac yn ail, tybed a fyddai’r bardd wedi gallu tocio yma a thraw? Mae hi’n teimlo yn gerdd rhy hir braidd, ac mae’n bosib y byddai modd cyfleu popeth sy’n digwydd ynddi mewn gofod tipyn byrrach. Serch hynny, does dim amheuaeth fod gan TRWYN COCH ddawn i farddoni ac rydw i’n ei annog yn gryf i ddal ati!

**BITW:** Dyma fardd sy’n deall pwysigrwydd cynildeb ac ymatal wrth greu barddoniaeth. Rhyw fath o ddamwain angheuol yn ymwneud ag olwyn a “metel di-siâp” ydi sail y gerdd (damwain car efallai), a honno wedi cipio bywyd bachgen ifanc. Cyferbynnir yr olwynion sydd wedi stopio’n llythrennol yn sgil y ddamwain â’r olwyn fywyd sydd wedi dod i ben, ac ymhellach â’r olwyn fywyd arall honno sy’n dal i droi. Mae hyn yn effeithiol iawn ac yn dangos tipyn o ôl meddwl a saernïo. Cerdd ingol a theimladwy ar bwnc anodd, ond drwy fod yn gynnil ac yn grefftus, a thrwy lynu at y ddelwedd, mae’n argyhoeddi.

**COCO:** Cerdd mewn tafodiaith yn cylchdroi o amgylch rhyw fath o ddigwyddiad treisgar neu ffrwgwd mewn arhosfan fysus ym Mlaenau Ffestiniog. Dyma fardd sy’n gallu creu naws, a rhoi dyfnder ychwanegol i eiriau o dan yr hyn sydd ar y wyneb. Mae’r cymal hynod o awgrymog, “llafn cyllell yn ei ateb” yn dangos bod COCO yn deall sut i ddarlunio heb ddweud. Ac er mai arddull weddol storïol, uniongyrchol sydd i’r brawddegu, mae yma ymadroddion campus, fel “geiriau yn rhewi ac yn hongian ar y llechi” a’r llinell glo wych am y paced o grisps yn “creu helynt”. Mi fydd y ddelwedd olaf yna yn aros yn fy nghof. Dyma hefyd yr unig fardd i beidio ag ystyried y testun yn gwbl llythrennol; mae’r ffaith bod “wsos arall ’di troi” yn ddigon o awgrym ganddo. Ar ben hyn oll, mae’n gerdd sy’n ymdrin â phwnc pwysig, ond hynny heb bregethu na rhethregu. Yn hytrach, mae’n gadael i’r darlun wneud y siarad – sef holl hanfod cerddi da. Heb amheuaeth, mae’n haeddu’r wobr gyntaf a’r tlws.

**3ydd: TRWYN COCH**

**2il: BITW**

**1af: COCO**